Saichient tuit presens et advenir que nous, frere Jehan, abbe, et tout le couvent du monastere de Cisteaux en la diocese de Chalon, [considerans] en ce lutilite et evident proffit de nous, de noz successeurs et de notre dit monastere, mehure deliberation [precedant] du commun accort et [consentement] de nous tous, pour ceste cause assambles solenneement en notre chapitre au son de la cloiche [comme il] est de costume, avons baillie, cede et octroie, baillons, cedons et octroions, par ces presentes, a Bertholomot Chaudot, filz de [Naulot] Chaudot, demorant a Villers, a cense annuelle et perpetuelle pour li et ses hoirs, ung mex et maison situe et assis en la rue dudit Villers, de coste Jehan Maniere dune part, et le chemin commun dautre part, pour le pris et somme de quatre gros viez tournois dargent ou [monnoie equivalent courrant ou] duchie de Bourgoingne, et dix deniers monnoie que dessus, ensamble une geline, que ledit Bertholot Chaudot et [sesdiz hoirs sont et seront] tenus paier chacun an perpetuelment le jour de saint Jehan leuvangeliste a nous ou a nosdiz successeurs. Et est a savoir que ledit Bertholomot et sesdiz hoirs sont et seront tenus de mettre, tenir et maintenir ledit mex et maison en bon et suffisant estat. Et ne pouront vendre, eschangier, aliener, permuer, transporter en autre main, deviser ou chargier dautre servitute ladite maison et mex sens [lespecial] licence de nous ou de nosdiz successeurs. En tesmoing de toutes [lesquelles] choses nous, abbe et couvent dessus nommes, avons fait [seeller] de noz propres seelz ces presentes lettres, faites et donnees le XIIe jour du mois de [juing], lan de grace mil CCCC vint six.